정조 22년 · 목
南部閑良林得厚等上言以爲庚辰年溫泉幸行時江水漲溢風勢不利渠等父以飛船奉侍安渡矣伏聞使船有功之民頒下帖加云乞依他例得蒙聖典敎以兵判旣知事實相考草記○西部良人金世白上言以爲渠以陞戶砲手庚辰年溫泉幸行時持其攔後哨燈燭隨駕矣伏聞伊時隨駕軍兵擧蒙天恩云乞令依他例蒙恩敎以依林得厚等例○北部良人全策上言以爲庚辰年溫泉幸行時渠父養洽以挾輿軍陪衛矣伏聞其時隨駕將校軍兵年七十者擧蒙加資云乞依他例特賜一資敎以依金世白例○兵曹啓言金世白庚辰年溫泉幸行時以訓局燈龍軍隨駕中間洛鄕未蒙恩典果是的實而今年爲六十五歲合施米二斗大口魚一尾賜給之典全策父養洽以挾輿軍隨駕已受米魚賞給之恩而年未滿七十未參加資之秩今此呼訴極涉猥越林得厚父慶周等十一人旣無分明可考之蹟渠輩俱是部字內居生之人恩命之下宜無不知之理而今於三年之後始爲呼訴者其所爲言有難準信請竝置之允之○木川幼學南駿上言以爲渠七代祖贈左議政瑜壬辰之亂與倭將戰於露渠中丸捐命屢贈至議政尙未蒙賜諡之典英廟癸巳三南多士請施賜諡之典而該曹格而不行其後張智賢張弼武二人亦以同時忠烈竝蒙賜諡之恩而渠之先祖獨未蒙易名之典乞依張弼武賜諡之例特蒙天恩敎以令禮曹詳考稟處○禮曹啓言贈左議政南瑜當壬辰之亂與忠武公李舜臣同時立慬屢贈至議政而張弼武以同時忠烈曾於癸巳年已蒙易名之典援例陳請似不猥濫請上裁敎以議于大臣稟處又啓言左議政蔡濟恭病不獻議右議政李秉模以爲南瑜張弼武同一立慬之人彼旣贈諡則此無怪其援例而謹稽癸巳聖敎不無與此差異之端恐難輕議云矣○忠州幼學許澓上言以爲渠五代祖故領議政積百年之冤案昭洗又有籍產出給之敎而庚申沒入庚午還給甲戊還收之際渠祖姓名在在狼籍罪人二字依舊尙在渠訴刑曹則許令詳考爻周而戶曹則號訴者六而無皀白勳府則號訴者再而或謂之不可草記或謂之不可關移云乞命各司文案中渠祖姓名隨處抺去可給文券一一還給敎以旣復爵秩則卽亦大官當以大官之禮待之事理當然幺麼臧獲出給與否何至於屢瀆乎分付各該司斯速出給○吏曹啓言內贍直長尹致猷上言以爲渠祖贈參判學東妻貞夫人柳氏今年爲九十有一年爵之封當在昨年歲首而其時銓堂置之勿論之科乞蒙天恩云命婦之年踰九耋實爲稀有之事以其曾受貞夫人敎旨故獨未霑恩於孝理之下子孫之心宜有抑菀請上裁敎以望百遐齡何論些小格例之差有異同乎貞夫人柳氏特加貞敬夫人之爵今日政口傳下批而門鑰已下官敎待開門安寶傳給○禮曹啓言全羅道儒生金文澤等上言以爲故參奉金亨進與文烈公趙憲合方討賊與七百義士同死故翊贊黃胤錫率道內多士呈文巡營以狀聞之意則營題有曰從當量處云而亦不知幾年乞施褒旌之典云金亨進殉節殊極卓異而請令該道道臣詳査狀聞後更爲稟處敎以七百義士中傳其名者知爲幷贈持憲今見此湖南諸儒之上言義士金亨進卽其一人未免見漏云而以故翊贊黃胤錫牒于巡營爲據胤錫出入講席多資稽古予所常加優待必不以無稽之說自其口發今雖問於道伯決知其不及胤錫一言故參奉金亨進依已贈之例贈職下批事分付吏曹又啓言全羅道儒生李台奎等上言以爲故靈光郡守金益福以綾城縣令當倭寇充斥傳檄列邑累戰立功此叚在於文靖公李植所修國史且其祭義兵將梁大檏文有曰生當討賊而復讎死爲厲鬼而殲賊此叚載於梁大檏倡義錄至于丁酉之亂權補靈光偵探寇賊勦滅居多中流矢奄忽軍中文忠公李恒福壬辰錄亦曰金益福通諭列邑終始倡義云至若益福之長子瀏爲子弟軍官先死軍中其後甲子适賊之亂仲子澕與其季子沇募義兵募義粟作檄倡義且於丙子之亂倡大義命子弟往于義兵所而自講和後潔身自守朝廷薦爲寢郞而不出季子沇丁巳進士謝恩日不附同榜金墉之議瀝血草疏極言彝倫之不可斁先正宋時烈宋浚吉撰題其墓表以爲抗命致義以存大防而竝美於獨拜西宮之義且於丁丑正月與其兄澕之子參奉之純募義兵往光敎山一戰而遽聞講和北望痛哭而歸杜門以終至若敎官之白沇之季子也自崇禎丁丑不應徵辟時朝廷押送大明人陳得等九十餘人於燕之白與其兄進士之重聯名抗疏至今讀其疏者莫不慷慨流涕金益福一門七節乞降贈褒之典云金益福其子與孫前後殉節俱爲卓然而一門七人之竝許褒贈事涉難愼只金益福一人施以贈職之典恐合事宜敎以故靈光郡守金益福及其子學生瀏參奉澕進士沇其孫參奉之純進士之重敎官之白祖子孫一門七人倡大義辦大節節於壬辰丁酉甲子丙子丁巳丁丑之間凛乎卓然在古罕聞況文忠公李恒福之所記文靖公李植之信史可按而知其蹟近命內閣裒輯忠壯公梁大檏遺集而其祭忠壯文之載倡義錄者志決身殲如見其人貤贈之典不施於此家而何爲故郡守金益福加階贈職其子若孫之有敎官等職銜者加贈白徒贈以敎官事分付吏曹又啓言長城幼學金翼賢等上言以爲故承文副提調趙纘韓妻柳氏殉節於丁酉倭亂昔在顯廟朝己酉羅州士人等呈單巡營至於狀達而該曹不卽回啓肅廟朝己巳又爲呈文本道狀聞巧値國家有事又不得回啓烈行未免湮沒亟擧褒旌之典云柳氏烈行殊甚嘉尙而請令該道道臣採探實蹟狀聞後更爲稟處敎以故承旨趙纘韓夫人柳氏卓節之可合褒旌已自顯廟朝己酉肅廟朝己巳有多士之齊籲其爲一鄕公議之積菀可以推知豈比於近來歲首抄啓之節行乎分付道臣旌其閭又啓言慶尙道儒生金陽燮等上言爲高麗禮儀判書金澍之忠節請節惠事也金澍當其革命之際臨江寄衣還向中朝其危忠大節可謂萬古一人到今節惠之請亦云晚矣請上栽敎以圃隱之立節冶隱之全節死固榮矣生亦不怍擧施旌忠節惠之典惟金蘢巖澍臨江寄衣遯跡荊楚皇朝奇之除禮部尙書而不就以其祿終身至今沅湘之間多其子孫云嘗聞公素居嶺南善山州之人士將營俎豆之所而難其地忽有長虹一道起自衣履之藏插于洛江之半月巖咸曰公所命也就以建祠後朝廷聞之宣其祠名曰尙義遣官致祭列朝優異之政至矣盡矣而易名一款姑未議到何幸嶺儒以其未遑之由齊籲輦路激感予衷何可踰日卽令弘文館議以美諡宣諡日遣承旨致祭祭文當親撰以下且聞之冶隱之祠在隣近招問嶺儒如果然云當以尙義祠進去承旨一體致祭卿其詳問草記年前生六臣中金時習諡狀許令淸節祠儒生求狀於文任今亦令上來儒依右例爲之俾勿愆期事分付又啓言廣州幼學魚致摶等上言爲故忠臣贈吏曹參判鄭誠謹忠孝其孫贈都承旨百亨江都殉節請竝贈諡事也其祖與孫俱以忠節之卓異至被贈職旌閭之恩而至於百亨之立慬贈諡之請恐不爲濫請上裁敎以議于大臣稟處又啓言左議政蔡濟恭病不獻議右議政李秉模以爲鄭百亨慷慨取義無愧於同時立慬諸人雖非二品死節人表著者特許賜諡旣載法典伏惟上裁云矣敎以依大臣議施行又啓言務安幼學金喆瑞等上言爲端廟舊臣安貴行忠節請褒奬事也貴行當端廟遜位之時以陽城縣監投紱而去每誦東風杜宇之句閉門謝客光廟聞而嘉之特除掌令而敦召屢降一不膺命燈終於白山之下其貞操苦節若是卓異有不可泯沒而事在久遠又無可據文蹟請令該道詳査狀聞後稟處敎以何必遠問該道令內閣詳考年前新編莊陵配食錄及志以聞○內閣啓言謹考新編莊陵志靖義諸臣類安貴行號白山豐基人世宗甲子登第官典籍出爲陽城縣監丙子屛居南原因以不仕此蓋據其孫克諶所撰墓碑之文而配食錄則無所載錄敎以下該曹稟處○禮曹啓言新編莊陵志靖義諸臣中安貴行名字亦爲編錄而第嘉靖癸未所撰碑文出於其孫克諶之手則其所憑信與他人所撰有間且於配食錄無所載請置之允之又啓言文義幼學河櫂等上言以爲文義故進士姜應明性行純篤父病裂指流入於口其母大瘇親唶吮之弱胃內傷因病不起且其七代祖進士瑞以純孝中廟朝旌閭六代祖忠烈公壽男壬辰之亂殉節肅廟朝賜諡旌閭五代祖母郭氏忠臣䞭之女也奉始至孝仁廟朝復戶高祖進士錫璜丁母憂澌毀殞命應明之至孝純誠蓋有所自來矣乞施旌褒之典云應明孝行若是卓越則自該道當採取登聞而冒瀆天聽極涉猥越請置之敎以忠臣之門有此孝子令道臣更考伊人之實行旁採一鄕之公議論理狀聞後稟處又啓言羅州幼學吳時澤等上言爲故參判金忠秀忠節及其妻羅氏節行請贈諡旌褒事也當龍蛇之亂忠秀爲國殉身羅氏爲夫立節誠甚嘉尙而無文蹟之徵信請令該道道臣採探實蹟狀聞後更爲稟處允之又啓言長湍幼學黃默等上言爲贈永嘉君孝吉廣城君悌吉請節惠事也孝吉悌吉當丙子之亂倡義冒戰同日立慬忠節炳烺旣蒙贈職旌閭之恩典則到今節惠之請事涉過當淸州幼學朴光鈺等上言爲贈參判洪霖李弘茂忠節請贈諡事也洪霖李弘茂同日殉節而旣蒙贈職旌閭之恩則節惠之請有難輕許陽城幼學宋鑌等上言爲故通德郞洪敍禹忠節褒贈事也洪敍禹之抗義投疏名儒之所推詡而此與立節有異褒贈之典有難輕議全羅道儒生閔邦顯等上言爲故童蒙金麟渾童年立慬請褒旌事也金麟渾以童穉之年臨難立慬雖甚可尙事在久遠又無徵信文蹟褒旌之典不可輕議淸州幼學宋聖奎等上言爲本州士人洪冑華孝行請旌閭事也洪冑華曾以節義旣蒙贈職之恩則今以孝行又請旌閭事極猥越平澤進士李顯龍等上言爲本縣故學生李徵及其侄聖輔孝行請旌贈事也李徵及聖輔旣蒙復戶之恩則又請旌贈事極猥越彥陽幼學李世芳等上言爲本縣梁聖三夫妻孝行請棹楔事也聖三夫妻旣蒙復戶之恩則又請棹楔事極猥越廣州幼學尹宅鉉等上言爲故通德郞李奎翼四世孝行請竝崇褒事也李奎翼旣蒙旌閭之特恩至於樹達道慶成夏入於丙辰抄啓不待朝家處分有此呼籲極涉猥屑全羅道儒生李寬鎭等上言爲故主簿崔希立忠節請褒旌事也年代久遠之後以其鄕儒呼籲褒旌之典有難輕議請竝置之允之又啓言全羅道儒生李養善等上言爲扶安崔鎭泰孝行請棹楔事也康津幼學劉萬沃等上言爲寶城士人朴馨鎭孝行請褒旌事也綾州幼學崔致誠等上言爲光州故學生鄭衡觀妻宋氏節行請旌褒事也羅州幼學金命亨等上言爲本州朴慶鳳夫妻孝行請旌表事也京畿幼學徐命愼等上言爲坡州故參奉金景諴妻其氏節行及其子就鎔其孫潤朝孝行請旌褒事也通津幼學金振等上言爲本府故通德郞權華彥妻李氏節行請旌褒事也鳳山幼學李有燮等上言爲本郡士人梁極孝行請表章事也海州幼學李仁英等上言爲本州故學生洪尙明夫妻及其子孝行請褒美事也忠淸道儒生李明九等上言爲結城幼學趙惟稷孝行請褒揚事也孝行節行若是卓異則自該道當採取登聞而冒瀆天聽極涉猥越請竝置之允之又啓言三道儒生裵益彩等上言以其十四代旁祖開國功臣貞節公克廉無后墓山失傳十四代旁孫敬烈搜得於淸安縣諸宗以敬烈別定祀孫事也前正郞鄭東敎上言以其族弟東祜子陽吉取以爲子事也西部故學生崔章燁妻李氏上言以其夫十寸弟載燁第二子錫貴欲爲立後事也請竝許令立後允之又啓言金浦幼學沈成大等上言以其十代祖豐山君膺第二子豐昌君亨嫡嗣中絕諸宗定爲繼後事也移宗奉祀事體重大請依定式議大臣後稟處允之又啓言前經歷成堣上言以渠宗人故學生道鎭夫妻俱歿其六寸弟鼎鎭弟二子永魯欲爲立後而受者無人不得呈狀禮斜云前營將閔有洙上言以渠十五寸姪百哲無子夫妻俱歿其十一寸姪百鳳第二子亨爀欲爲立後而百鳳夫妻亦爲俱歿與受無人云陽城幼學李明賢上言以渠三寸叔善最無子夫妻俱歿其六寸弟世晉子明愚欲爲立後而世晉夫妻亦爲俱歿與受無人云尙州幼學成最烈上言以渠四寸弟煥烈無子夫妻加歿其同生弟厚烈弟二子在命欲爲立後而受者無人云江陵幼學黃鍾吉上言以其八寸弟得宗第三子之坤欲爲立後而得宗夫妻俱歿與者無人云靑山幼學梁致龍上言以渠兄致檯無子夫妻俱歿其八寸兄碩圭第二子朝海欲爲立後而碩圭夫妻亦爲俱歿與受無人云晉州幼學河學浩上言以其同生兄益浩第二子鎭有欲爲立後而益浩夫妻俱歿與者無人云此等人特許立後旣有受敎請竝許令立後允之又啓言洪州故通德郞柳載源妻金氏上言以爲亡夫六寸兄前府使柳大源以其次子相默欲爲繼后不謀於渠盜出禮斜乞命爻周云高敞幼學柳元彬上言以爲渠族叔永垂幼無所重而捨其親姪以渠弟震彬欲爲立嗣請於渠父而不許去秋誣達輦路至有盜斜之擧乞命罷養云淸安幼學延尙默上言以爲族叔孝源以渠弟尙沃欲爲繼後昨春冒濫天聽至出禮斜而孝源有子一人方在嶺南則不可無子孝源立後一款特爲勿施云一邊之言亦難準信請竝令該道詳査報來後更爲稟處允之又啓言南部故學生鄭百秀妻柳氏以其夫同姓二十六寸兄潗第三子相殷立後事去乙卯十月伏蒙判下卽出禮斜屢欲率來則相殷無意順從云南部故學生李惕淵妻鄭氏上言以爲去乙卯年以其夫十寸兄益淵之子宗興取養事上言蒙允而益淵終不許與乃於昨秋上言則自本曹覆啓置之再次成命之下終不肯許云請竝令該道嚴明飭諭如或終不歸順從重嚴處以正已定之倫紀允之又啓言大丘崔興洛奴孟得上言爲其上典崔興洛妻柳氏請崔興浩第二子奎鎭依當初禮斜立嗣事也奎鎭之頑拒極爲無倫請依當初禮斜俾爲斯速入繼允之又啓言忠州幼學禹績夏上言以其從祖贈參議洪采之孫文夏夫妻俱歿文夏八寸弟前縣令拓夏第二子及第亨圭欲爲文夏之後而拓夏不許云公州故通德郞柳鎭萬妻楊氏上言以其亡夫同姓六寸兄鎭偉第二子快誠欲爲亡夫之後而鎭偉妻趙氏不許云北部幼學安光晉上言以其五寸叔榘第二子光直欲爲渠生父之後而榘不許云仁同幼學金有海上言以其七寸侄始采第二子躋運欲繼其亡子之後而始采不許云華城故通德郞韓錫欲妻朴氏上言以其夫與其子用成俱爲身歿其十四寸親韓用夏第二子完金欲爲立後於渠子用成而用夏不許云報恩幼學李雨祿上言以其族弟幼學擎邦第四子雲暹欲爲繼後而擎邦不許云凡繼後之法生家不許則有難勒定請竝置之允之又啓言禮山幼學李益淵上言以爲渠十寸弟惕淵妻鄭氏以渠長子宗興立後之意仰達天聽而渠幸有第二子乞爲惕淵之後云宗興之特命立後至於四年之久則到今有不可換定倫紀請置之允之又啓言北部故大司諫朴天行妻鄭氏上言爲其同生娚鄭師行請罷養子稙還繼事也師行今方生存鄭氏替當上言大違常格有難聽施請置之允之又啓言靈光幼學李得濂以其同姓八寸弟文吾第五子季龍欲爲立後於渠本生父事也季龍之父母俱歿故門長諸族許以證之而其兄獨爲異論有非敦睦之義似當許施請上裁從之○漢城府啓言報恩喪人朴重光上言以爲渠葬母於先塋土班崔景得作拏本官徐洛修親審摘奸崔哥捉囚矣新官宋益鼎到任崔哥呈訴再置落科而又於三呈也置渠落科朱杖衝脇督捧掘移侤音以趁未掘移之罪決杖嚴囚父死通訃而定三日放送及其三日未成服前捉去還囚乞降處分以爲完窆之地云再次落科而末乃反訟者已爲疑端朱杖衝脇父喪未成服之前捉囚喪人俱是法外而一邊之言難以取信請分付道臣別定剛明官詳覈公決允之敎以山訟非殺獄則親死而只給三日之暇成服前還囚云者果如所訴寧有如許法典乎名以命吏者多犯似此悖俗斁倫之罪辱朝廷甚矣各該地方亦無宣化之道臣而然乎爲先令道臣詳査此一款狀聞事分付此後枉法錯決之訟各該守令措辭論勘於跋語以爲定式又啓言同福幼學趙榮宅上言以爲渠母墳墓在於淳昌地而母墳掘破棺板數片散在壙側屍身無去處山下人曺彥邦子以古阜人申璜墓直守直此山故多般詰問吞吐不言渠訴淳昌官曹哥招內申璜拾其散在之骸骨投之他處云云乞令該道嚴覈推得屍身云趙榮宅之所遭在渠卽是罔極之變也旣有曹彥邦子所告請分付道臣嚴關該邑使之査出決處敎以果如所訴自有不易之當律嚴飭道臣拔例偵察得其犯者親執究覈其格啓聞無敢泛忽此而泛忽其可曰承流宣化乎渝俗日薄乃有此如許所犯敎化之凌夷殊甚悶歎道臣若體敦俗重倫之意則其所究竟敢不極窮到底乎竝以此意嚴飭分付又啓言西部幼學李奎瞻上言以爲渠父墳山在於始興地而不知何許人冒夜偸葬於至近處故以若過百日之限依法典掘移之意付榜四街使之自現者于今八朔矣乞命依法典掘移云暗地入葬於他人切逼之地仍爲藏蹤者極爲痛駭令地方官査出依法掘移之意請分付道臣允之又啓言靈光進士李大圭上言以爲渠十代祖參奉岸墳墓在於咸平地而山直林哲偸葬於䐉後二十步內故逐年呈訟尙未掘去乞蒙天恩云有官爵墳墓二十步內山直之暗埋極爲可駭而逐年呈訟至令未掘者其間委折難以科度請分付道臣詳査決處允之又啓言金川幼學李晉逵上言以爲渠三代墳山在於高陽郡而墓下居人李祖悅等偸埋四塜而數十年前西部民高尙慄偸埋故先朝甲午號籲則特下嚴旨李祖悅偸埋之地卽高尙慄掘移之處也乞命掘移云先朝處分掘移之地肆然入葬則李祖悅無嚴之罪不可但以偸葬論而其爲旣掘之穴當禁之步俱難遙度請分付道臣詳覈公決允之又啓言揚州幼學李鼎錫上言以爲信寧宮主墳山失傳矣尋得於楊州地則人塜壓䐉民屋相接耕犂樵牧亂犯乞垂矜念云年久古塜與人家雖難遽議毀撤掘移而樵牧起耕亦當申禁請分付道臣量定境界以給允之又啓言北部童蒙崔範上言以爲渠祖墳在於始興地其下將葬渠父而金姓士夫百般威嚇渠家山地三世營葬今爲五十年金家定山不過四十年之內而相距四百步許乞令嚴禁云一邊之言難以取信請分付道臣詳覈公決允之又啓言楊州幼學權禾上言以爲渠曾祖墳塜在於本縣而同州李儒敬偸葬於切逼處故起訟營邑累次得決而終不能掘乞命掘移云一邊之言有難取信請分付道臣詳査公決允之又啓言洪州幼學洪允復上言以爲渠六代祖左參贊茂績墳山在於長湍地而京居成季仁偸葬於不滿三十步之地渠來籲本官則本官以爲與成家有戚分牢拒斥退乞命掘移云長湍官旣以戚分引嫌別定査官嚴覈決處之意請分付道臣允之又啓言驪州幼學金光益上言以爲渠七代祖領議政壽童墳山在於陽川縣而本縣居元正魯偸葬於䐉後八十步不有營本官之嚴題尙不掘去乞命掘去云大臣墳山步數之內肆然偸葬極爲可駭依法典掘移之意請分付道臣允之又啓言楊州幼學李民臣上言以爲渠九代墳墓在於本州而墓下居李海壽等偸葬於堦砌下二步地又賣山地及墓田畓海壽等本以淸州李姓自托於靑海李譜稱以渠九代祖子孫要奪山地田沓乞令本官偸葬諸塜刻期掘移盜賣田沓竝卽推還云偸葬稱冤不是異事而語多挾雜山訟則令該邑從公決給猥屑之說竝煩天聽之罪科治之意請分付道臣允之又啓言保寧幼學趙斗鎭上言以爲渠六代祖承旨元範墳山在於南陽府而南省老偸葬於至近之地故連呈營邑雖有囚奴之擧南省老隱避不現已爲十八年之久去七月又爲呈訴於本府則有彼隻來待之題而南省老方在外邑守宰無以速之訟庭乞命掘移云以其外任不得速之訟庭者殊非訟體趁卽決處之意請分付道臣允之又啓言西部前僉使李▣等上言以爲渠家累代墳山在於高陽郡而倉洞居李憲五偸葬於不滿一步之地渠等呈訴則本官謂以庶人無步數驅出渠等乞命明査掘移云一邊之言難以取信請分付道臣別定剛明官使之詳査公決允之又啓言鴻山幼學金貞源等上言以爲渠等所居四十餘戶大村洪州韓用義壓葬於䐉後十步之地故卽呈營邑以移葬百步納侤而無意掘移其所謂移葬之地亦是主脈當禁之地乞命掘移竝與百步上云云處一竝禁斷云所謂韓用義勒葬之處依法典掘移後百步入葬亦爲禁斷形止狀聞之意請分付道臣允之又啓言金川幼學尹成履上言以爲渠十代祖坡平府院君尹弼商墳墓在於金川春明山矣無賴輩十數人假稱戶曹關文設銀店於局內京居醫官李行訥作物主黃鍾源爲穴主潛自私採之時渠十代祖曾孫鈴原都尉尹鼐弟尹䵼無後塜乘夜穿入破棺碎骨隨出隨匿渠等訴本官則本官摘奸後論報營門則題音內黃鍾源等期於取服云云李行訥上京偃臥黃鍾源等游辭抵賴伏乞黃鍾源李行訥等嚴治取服所匿骸骨卽爲現出依律處分云私採銀鑛已是法典所禁況穿入古塜破棺碎骨之說尤屬變怪而特因李行訥之上京偃臥黃鍾源等之游辭抵賴似此莫重之案不得究竟者殊欠明愼之義令本道捉致行訥與成履鍾源等査問覈實從公決處後狀聞之意請分付道臣敎以坡平府院君尹弼商官至首相再封功臣其曾孫卽鈴原都尉而聞其家山爲京居無賴輩李行訥等假稱度支關文設店採銀敢爲此凶慘手段甚至破棺碎骨云者寧有如許所爲乎無主古塜猶不敢乃爾勳戚家山尤何敢生意容手乎道臣決處何乃太歇所謂行訥卽時仕醫官云尤豈不痛惡乎行訥等分付刑曹嚴囚箇箇各別嚴刑一一捧直招仍令海伯分付山在官摘奸形止報來後狀聞行訥爲先削名於該廳勿齒人類